Harald Nielsen er i dag en stille og rolig mand fra Snedsted, som elsker sin lokale motorcykelklub. Men han har tidligere været en del af en rigtig rockerklub, og da Danmarks nok største rockersag om drabet på Makrellen kørte, blev Harald afhørt af politiet, fordi han var mistænkt i sagen. - Jeg var inde og blive forhørt, fordi Makrellen lige var blevet skudt, og jeg lignede en af dem, der godt kunne komme i tanke om at gøre sådan noget, men jeg sagde, det er ikke mig – det er Jønke. Og om morgenen blev jeg løsladt, siger Harald Nielsen. - Vi var lige flyttet herop, og så banker det på døren, og der står fire betjente. De spørger efter Harald, og pludselig kommer en anden betjent gående med ham, fordi han har forsøgt at stikke af gennem vores badeværelsesvindue, men den gik ikke. - Og han var til forhør i mange timer, fordi de mente, han havde været med til at skyde Makrellen, men det havde han så ikke, for den aften havde han været med til fødselsdag, og det kunne jeg bevidne, siger Ruth Erna Nielsen, der er gift med Harald Nielsen. Ja, for selvom der står ”Falling Knights” på rygmærket i dag, så har der tidligere stået navnet på en af de helt store rockerklubber i Danmark. - Det var der, man fik venner. Man kan sige meget skidt om dem, men man skal huske på, at hvis du ingen venner har, så er det den nemmeste måde at få venner på at komme ind i den verden. Og det er fandme en verden, der er barsk, siger Harald Nielsen. Fragtede stoffer uden at vide det Den store forskel på de to klubber, som Harald Nielsen har været med i, er altså ikke sammenholdet, men de opgaver, der var i den gamle klub. - Jeg skulle køre rundt med en masse små pakker og alt mulig andet lort. Og hvis du skal gøre det fuldt ud, så skal du gøre ting, som du altså ikke gør, hvis du er familiefar, vil jeg mene. I hvert fald ikke hvis du vil have et ordentligt omdømme som familiefar, siger han. Harald Nielsen indrømmer gerne, at der har været pletter på straffeattesten, og at det stadig har konsekvenser. - Jeg kan sige så meget, at når jeg tager på politistationen for at få en blankvåben tilladelse, så får jeg stadig nej. Jeg er jordens venligste mand, hvis jeg selv skal sige det, men jeg får ikke lov, siger han. I dag er Harald Nielsen helt ude af den gamle klub, og det tidligere liv er langt væk. - Jeg stoppede bare og rejste til Thy, og gemte mig lidt her, der og alle vegne. Og så skal man bare holde sig væk fra miljøet. Vi skal ikke have vold og kriminalitet her i vores klub, siger den tidligere rocker. - Han kom fra rod til mand, og så blev han selvfølgelig også far, og det gjorde ham til et helt andet menneske, siger hans kone, Ruth Erna Nielsen.

Referat:
Et af medlemmerne i Danmarks Rareste Rockerklub, Falling Knights, har ikke altid været så rar. Han har nemlig tidligere haft et helt andet slags rygmærke.